Cecilie Asker

Cecilie Asker (født 1976) er norsk redaktør, musiker og forfatter.

Asker ble i juni 2019 ansatt som kulturredaktør i Aftenposten. Hun har tidligere vært både kommentator, anmelder og avdelingsleder i samme avis. Hun har jobbet fast i Aftenposten siden 2004. Før det var hun blant annet kulturjournalist i Dagbladet og Avis 1. Hun har journalistutdannelse fra Oslomet. I tillegg har hun studert jus ved Universitetet i Oslo i to år.

Asker bidrar per 2019 i Aftenpostens ukentlige podkast Serieprat, sammen med Einar Aarvig og Jonas Brenna. I denne podkasten diskuterer deltagerne populære TV-serier. Den startet opp i november 2018 og allerede i juni 2019 hadde den rundet en million avspillinger. 

Asker er også kjent som trommeslager i rockebandet The Launderettes, som hun var med å starte i 1996. Bandet har gitt ut flere album og turnert i Europa og USA. I 2007 fikk bandet platekontrakt med Steven Van Zandts plateselskap Wicked Cool Records. Låtene deres er blitt spilt i flere kjente amerikanske TV-serier, samt vært profilert i en internasjonal reklamekampanje for merkevaregiganten Nike. I 2011 og 2012 spilte bandet også på festivalen Hard Rock Calling i Hyde Park i London. 

 Bibliografi 
 Madonna, IKON-serien, Gyldendal Norsk Forlag (2009) 
Hellbillies 25, Cappelen Damm (2015)

 Diskografi 

 Shaken And Disturbed, The Launderettes (Big Dipper, 2002)
 Take Me To The Race EP, The Launderettes (Big Dipper, 2003)
 Every Heart Is A Time Bomb, The Launderettes (Big Dipper, 2005)
 Fluff ´N´ Fold – The Best Of The Launderettes, The Launderettes (Wicked Cool Records, 2007)
Getaway, The Launderettes (Wicked Cool Records, 2013)

 Referanser 

 Eksterne lenker 

  Presentasjon på Gyldendal Norsk Forlags nettsider 

Kategori:Norske sakprosaforfattere